F’deċiżjoni ta’ aktar minn 90 paġna, it-tribunal ta’ reviżjoni tal-ambjent u l-ippjanar irrifjuta l-appell ta’ diversi għaqdiet u residenti kontra l-permess tal-Awtorità tal-Ippjanar għall-proġett tas-Central link li ser isir minn Infrastructure Malta biex inaqqas il-konġestjoni tat-traffiku f’Ħ’Attard. It-tribunal, wara li sema’ d-diversi agravji li tressqu f’dan l-appell, ikkonferma l-permess wara li kkunsidra, fost oħrajn, il-validità tad-diversi studji li saru b’rabta ma’ dan il-proġett. Infrastructure Malta qalet li fl-istadju tal-appell kienet twaqqfet milli tkompli taħdem fuq dan il-proġett, qalet li issa ser tissokkta bil-pjan tagħha li għandu l-approvazzjoni, fost oħrajn, ta’ żewġ bordijiet, u anke ġie studjat mill-Kummissjoni Ewropea. Il-Kap Eżekuttiv tal-aġenzija; l-Inġinier Fredrick Azzopardi, qal li mindu tħabbar il-proġett tas-Central Link is-sena l-oħra, l-aġenzija inkludiet diversi suġġerimenti li għamlu r-residenti u l-għaqdiet, u qal li dal-proċess ta’ konsultazzjoni ser jitkompla, anke wara din id-deċiżjoni biex ikun hemm aktar titjib f’dan il-proġett.